**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Εθελοντών Πυροσβεστών Νόμος του 2019»**

**Παρόντες:**

Νίκος Τορναρίτης, πρόεδρος Γιώργος Κουκουμάς

Φωτεινή Τσιρίδου Χριστιάνα Ερωτοκρίτου

Νίκος Γεωργίου Πανίκος Λεωνίδου

Άριστος Δαμιανού Χαράλαμπος Θεοπέμπτου

 Ανδρέας Πασιουρτίδης

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε τρεις συνεδρίες της, οι οποίες πραγματοποιήθηκαν στις 4 και 20 Μαΐου και στις 8 Ιουνίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής ο Επίτροπος του Πολίτη, εκπρόσωποι του Υπουργείου Δικαιοσύνης και Δημοσίας Τάξεως, της Πυροσβεστικής Υπηρεσίας Κύπρου, του Υπουργείου Εσωτερικών, του Υπουργείου Οικονομικών, της Νομικής Υπηρεσίας της Δημοκρατίας, του Συνδέσμου Πυροσβεστών Κύπρου (ΣΥΠΥΚ), του Κλάδου Αστυνομικού Σώματος της Ανεξάρτητης Συντεχνίας Δημοσίων Υπαλλήλων Κύπρου (ΚΑΣ-ΑΣΔΥΚ) και του Κλάδου Αστυνομικού Σώματος ΙΣΟΤΗΤΑ. Ο Σύνδεσμος Αστυνομίας Κύπρου (ΣΑΚ) και ο Παγκύπριος Σύνδεσμος Εφέδρων Καταδρομέων-Εθελοντικό Τμήμα Έκτακτων Αναγκών, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι στο στάδιο της συζήτησης του νομοσχεδίου παρευρέθηκαν και τα μέλη της επιτροπής κ. Σωτήρης Ιωάννου και Κωστής Ευσταθίου.

 Σκοπός του προτεινόμενου νόμου είναι η θέσπιση νομοθετικού πλαισίου για τη ρύθμιση της προσφοράς εθελοντικής εργασίας από εθελοντές πυροσβέστες στην Πυροσβεστική Υπηρεσία Κύπρου.

 Ειδικότερα, με τις πρόνοιες του προτεινόμενου νόμου καθορίζονται κυρίως τα ακόλουθα:

1. Τα καθήκοντα, τα δικαιώματα και οι υποχρεώσεις εθελοντή πυροσβέστη.
2. Ο διοικητικός και επιχειρησιακός έλεγχος εθελοντή πυροσβέστη.
3. Τα κριτήρια που απαιτείται να πληρούνται για την απόκτηση της ιδιότητας του εθελοντή πυροσβέστη και οι λόγοι παύσης, αφαίρεσης και αναστολής της ιδιότητας αυτής.
4. Η εκπαίδευση υποψήφιου εθελοντή πυροσβέστη.
5. Η στολή και ο ατομικός προστατευτικός εξοπλισμός εθελοντή πυροσβέστη, καθώς και η δυνατότητα απόκτησης από αυτόν υπηρεσιακής άδειας οδηγού/χειριστή πυροσβεστικών οχημάτων/μηχανημάτων.
6. Η τήρηση μητρώου εθελοντών πυροσβεστών και η διατήρηση καταστάσεων στις οποίες καταγράφονται οι ημερομηνίες και οι ώρες συμμετοχής κάθε εθελοντή πυροσβέστη σε επιχειρήσεις, εκπαιδεύσεις και υπηρεσία.

 Σημειώνεται ότι το νομοσχέδιο εξετάστηκε από την Κοινοβουλευτική Επιτροπή Νομικών κατά την απελθούσα βουλευτική περίοδο και σχετική έκθεση γι’ αυτό είχε υποβληθεί στην ολομέλεια του σώματος στις 12 Ιουλίου 2019. Ωστόσο, η Βουλή αποφάσισε την αναβολή της συζήτησής του και την επανεξέτασή του από την επιτροπή.

 Σύμφωνα με τα στοιχεία που κατατέθηκαν ενώπιον της επιτροπής από το Υπουργείο Δικαιοσύνης και Δημοσίας Τάξεως, την ανάγκη για νομοθετική ρύθμιση της εθελοντικής εργασίας για σκοπούς πυρόσβεσης κατέδειξαν η εμπειρία από την κατάσβεση πυρκαγιών, καθώς και η σχετική σύσταση της Ανεξάρτητης Επιτροπής Εμπειρογνωμόνων για την αξιολόγηση της αποτελεσματικότητας του συστήματος πρόληψης και κατάσβεσης πυρκαγιών, η οποία διορίστηκε με απόφαση του Υπουργικού Συμβουλίου ημερομηνίας 13 Ιουλίου 2016.

 Στο στάδιο της επανεξέτασης του υπό συζήτηση νομοσχεδίου από την επιτροπή της παρούσας κοινοβουλευτικής περιόδου το Υπουργείο Δικαιοσύνης και Δημοσίας Τάξεως, σε συνεργασία με τη Νομική Υπηρεσία της Δημοκρατίας, υπέβαλε στην επιτροπή αναθεωρημένο κείμενο του νομοσχεδίου, επιφέροντας στις πρόνοιες αυτού τροποποιήσεις στη βάση εισηγήσεων των μελών της επιτροπής, καθώς και σχετικών εισηγήσεων οι οποίες υποβλήθηκαν στη βάση της συζήτησης που προηγήθηκε ενώπιον της Κοινοβουλευτικής Επιτροπής Νομικών της απελθούσας βουλευτικής περιόδου, οι οποίες συνοψίζονται ως ακολούθως:

1. Διευκρίνιση ότι η αναφορά στις εθελοντικές υπηρεσίες που θα παρέχονται από τους εθελοντές πυροσβέστες στην Πυροσβεστική Υπηρεσία Κύπρου δεν είναι εξαντλητική.
2. Συμπερίληψη των πολιτών τρίτων χωρών που διαμένουν μόνιμα στην Κύπρο κατά την τελευταία τριετία στα πρόσωπα που δύνανται να αποκτήσουν την ιδιότητα του εθελοντή πυροσβέστη.
3. Διασαφήνιση της πρόνοιας που αφορά την παραγραφή της αξίωσης της Δημοκρατίας εναντίον εθελοντή πυροσβέστη για αποζημίωση, ώστε αυτή να διέπεται από τον περί Παραγραφής Αγώγιμων Δικαιωμάτων Νόμο.
4. Απάλειψη της πρόνοιας σύμφωνα με την οποία η καταβολή αμοιβής από τον εργοδότη δεν περιλαμβάνεται στα εργασιακά δικαιώματα για τα οποία ο χρόνος συμμετοχής εθελοντή πυροσβέστη στο πυροσβεστικό έργο λογίζεται ως χρόνος απασχόλησης στην εργασία του.
5. Αύξηση της μέγιστης χρηματικής ποινής από χίλια ευρώ (€1.000) σε δύο χιλιάδες ευρώ (€2.000), σε περίπτωση που πρόσωπο απώλεσε την ιδιότητα του εθελοντή πυροσβέστη και παρέλειψε να επιστρέψει τα χορηγούμενα σε αυτόν είδη.
6. Αύξηση των βαθμών ποινής από έξι (6) σε εννέα (9) που απαιτείται να έχουν επιβληθεί σε εθελοντή πυροσβέστη για τροχαία αδικήματα για σκοπούς αφαίρεσης της υπηρεσιακής άδειας οδηγού/χειριστή πυροσβεστικών οχημάτων/μηχανημάτων.
7. Προσθήκη πρόνοιας για την υποβολή εθελοντών πυροσβεστών σε τακτά χρονικά διαστήματα σε ιατρικές εξετάσεις για διαπίστωση της καλής σωματικής τους υγείας με την ίδια διαδικασία που ακολουθείται και για τα μέλη της Πυροσβεστικής Υπηρεσίας Κύπρου.

 Επιπροσθέτως, η επιτροπή επέφερε στο αναθεωρημένο κείμενο του νομοσχεδίου τροποποιήσεις, με σκοπό τη διασαφήνιση των προνοιών του, καθώς και τη βελτίωσή του από νομοτεχνικής άποψης.

 Κατά τη συζήτηση του νομοσχεδίου την επιτροπή απασχόλησαν επίσης μεταξύ άλλων η δυνατότητα επέμβασης εθελοντή πυροσβέστη για σκοπούς πυρόσβεσης σε έκτακτες περιπτώσεις χωρίς τη συνδρομή της Πυροσβεστικής Υπηρεσίας Κύπρου και η δυνατότητα οργανωμένων ομάδων πολιτών και εταιρειών να προσφέρουν υποστηρικτικές υπηρεσίες στο έργο της Πυροσβεστικής Υπηρεσίας Κύπρου.

 Όλοι όσοι παρευρέθηκαν στις συνεδρίες της επιτροπής δήλωσαν ότι συμφωνούν με τους σκοπούς και τις επιδιώξεις του υπό αναφορά νομοσχεδίου.

 Η Κοινοβουλευτική Επιτροπή Νομικών, αφού έλαβε υπόψη όλα όσα τέθηκαν ενώπιόν της, κατέληξε στις πιο κάτω θέσεις:

1. Ο πρόεδρος και τα μέλη της βουλευτές της κοινοβουλευτικής ομάδας του Δημοκρατικού Συναγερμού υιοθετούν τους σκοπούς και τις επιδιώξεις του νομοσχεδίου και εισηγούνται την ψήφισή του σε νόμο.

2. Τα μέλη της βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως υπό το φως των πιο πάνω υποβάλλει την παρούσα έκθεσή της για λήψη τελικής απόφασης επί του νομοσχεδίου στο στάδιο της συζήτησής του στην ολομέλεια του σώματος.

21η Ιουνίου 2022

Αρ. Φακ.: 23.01.060.025-2019

ΜΧ/ΓΧ/ΧΧ